b'\n_START_ARTICLE_\nKolesterol\n_START_SECTION_\nFunktion\n_START_PARAGRAPH_\nKolesterol er n\xc3\xb8dvendigt for opbygning og vedligeholdelse af cellemembraner; det regulerer membranernes fluiditet over et stort temperaturomr\xc3\xa5de. Hydroxylgruppen interagerer med lipidernes fosfat-hovedgrupper, mens den store kulbrintedel er indlejret i membranens hydrofobe del. Kolesterol bidrager til produktionen af galde (som lagres i galdebl\xc3\xa6ren og bruges ved nedbrydning af fedt) og er vigtig for metabolismen af de fedtopl\xc3\xb8selige vitaminer, som f.eks. vitamin A, D, E og K. Kolesterol er et af hovedreagenserne i syntesen af vitamin D og forskellige steroidhormoner, bl.a. kortisol og aldosteron samt k\xc3\xb8nshormonerne progesteron, \xc3\xb8strogen og testosteron.\n_START_SECTION_\nSyntese og optagelse\n_START_PARAGRAPH_\nMammale cellemembraner kan ikke fungere normalt uden kolesterol, og det m\xc3\xa5 enten syntetiseres i det endoplasmatiske reticulum eller indtages med kosten. I det sidste tilf\xc3\xa6lde transporteres det med blodet i lipoproteiner. De optages i cellen via receptor-medieret endocytose og hydrolyseres i lysosomer._NEWLINE_Kolesterol syntetiseres fra acetyl-CoA i mange celler og v\xc3\xa6v. Ca. 20\xe2\x80\x9325% af den daglige produktion (~1 g/dag) foreg\xc3\xa5r i leveren. Der syntetiseres ogs\xc3\xa5 kolesterol i tarmene, binyrerne og k\xc3\xb8nsorganerne. En person der vejer 68 kg har typisk 35 g kolesterol i kroppen, den typiske daglige produktion er 1 g og et typisk indtag via kosten er 200-300 mg._NEWLINE_Konrad Bloch og Feodor Lynen delte Nobelprisen i fysiologi eller medicin i 1964 for deres opdagelser af kolesterol- og fedtsyremetabolismens mekanisme og regulering.\n_START_SECTION_\nF\xc3\xb8dekilder\n_START_PARAGRAPH_\nDe st\xc3\xb8rste m\xc3\xa6ngder kolesterol findes i \xc3\xa6g, oksek\xc3\xb8d og fjerkr\xc3\xa6. _NEWLINE_Planter indeholder sm\xc3\xa5 m\xc3\xa6ngder kolesterol, s\xc3\xa5 selv veganerkost, som ikke indeholder animalske produkter, indeholder sm\xc3\xa5 m\xc3\xa6ngder kolesterol. Det er dog s\xc3\xa5 sm\xc3\xa5 m\xc3\xa6ngder, at man skal indtage 9,6 liter ren jordn\xc3\xb8ddeolie for at f\xc3\xa5 samme m\xc3\xa6ngde kolesterol, som der er i \xc3\xa9t \xc3\xa6g.   Vegetabilske produkter indeholder andre kolesterollignende forbindelser, fytosteroler, som menes at kunne s\xc3\xa6nke m\xc3\xa6ngden af kolesterol i blodet.\n_START_SECTION_\n"Grusomt" kolesterol\n_START_PARAGRAPH_\nI tilgift til blodets indhold af \'det gode\' HDL-kolesterol og \'det onde\' LDL-kolesterol har danske forskere fundet endnu en komponent, nemlig restpartikel kolesterol, som er forh\xc3\xb8jet i blodet hos overv\xc3\xa6gtige og sv\xc3\xa6rt overv\xc3\xa6gtige. Restpartikel kolesterol har ogs\xc3\xa5 f\xc3\xa5et betegnelsen det "grusomme" kolesterol. Det skyldes, at det er direkte \xc3\xa5rsag til \xc3\xa5reforkalkning og tredobler risikoen for isk\xc3\xa6misk hjertesygdom, hvor hjertet mangler ilt p\xc3\xa5 grund af af forsn\xc3\xa6vrede eller blokerede kranspuls\xc3\xa5rer. Det viser sig at hver femte dansker har forh\xc3\xb8jet "grusomt" kolesterol._NEWLINE_If\xc3\xb8lge international forskning er proteinet PCSK9 med til at s\xc3\xa6nke kroppens evne til at komme af med LDL-kolesterol i blodet. I 2014 fandt danske forskere fra Aarhus Universitet ud af, at receptoren sortilin \xc3\xb8ger aktiviteten af PCSK9. Hvis man dermed h\xc3\xa6mmer sortilin, har det samme effekt, som hvis man alene h\xc3\xa6mmer PCSK9. Dermed har man fundet en ny m\xc3\xa5de, som kan forebygge \xc3\xa5reforsn\xc3\xa6vring.'